|  |  |
| --- | --- |
| grbovi 2018 BLACK | Република СрбијаАутономна покрајина Војводина**Покрајински секретаријат** **за културу, јавно информисање** **и односе с верским заједницама**Булевар Михајла Пупина 16, 21000 Нови СадТ: +381 21 487 4525 www.kultura.vojvodina.gov.rs |
|  | БРОЈ: 000179168 2025 80252 002 001 640 017 ДАТУМ: 28. јануар 2025. године |

На основу члана 76. Закона о култури („Службени гласник РС”, бр. 72/09, 13/16, 30/16-испр., 6/20, 47/21, 78/21 и 76/23), члана 41. став 1. тачка 1. Закона о утврђивању надлежности Аутономне покрајине Војводине („Службени гласник РС”, бр. 99/09, 67/12 - одлука УС, 18/20 - др. закон и 111/21 – др. закон), члана 11. Покрајинске скупштинске одлуке о буџету АП Војводине за 2025. годину („Службени лист АПВ”, бр. 57/24), члана 24. став 2. Покрајинске скупштинске одлуке о покрајинској управи („Службени лист АПВ”, бр. 37/14, 54/14 – др. одлука, 37/16, 29/17, 24/19, 66/20 и 38/21) и у складу са Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе  („Службени гласник РС”, бр. 105/16 и 112/17), Покрајински секретаријат за културу, јавно информисање и односе с верским заједницама

расписује

**К О Н К У Р С**

**за откуп публикација од издавача са територије АП Војводине у 2025. години**

Покрајински секретаријат за културу, јавно информисање и односе с верским заједницама (у даљем тексту: Секретаријат) ће у 2025. години извршити откуп одабраних наслова публикација на српском језику и језицима националних мањина у АП Војводини, у штампаној форми, за мрежу јавних библиотека на територији АП Војводине, у укупном износу од **20.000.000,00 динара**.

Откупљиваће се публикације од значаја за културу и уметност из следећих категорија:

1. домаћа књижевност;
2. преводна књижевност;
3. књижевност за децу;
4. уметнички стрип;
5. уметност (публикације које представљају националну културну баштину и савремену културу и уметност; публикације које представљају позната дела светске културне баштине);
6. хуманистичке и друштвене науке (научна и научно-популарна издања, лексикографска и референтна литература).

Приликом  откупа **неће се** узимати у обзир уџбеници, као ни публикације које по свом формату и из других техничких разлога нису погодне за библиотечко коришћење.

Публикација намењена откупу треба да испуњава издавачке и библиотечке стандарде, и то:

* мора садржати ознаку каталошког записа CIP и међународни стандардни број (ISBN);
* мора бити означено име аутора, имена сарадника, рецензента, име уредника публикације, наслов, односно наслов на изворном језику и остали подаци о изворнику ако је публикација превод, име преводиоца, година издања, које је издање по реду, број страна, назив и седиште издавача, место и година штампања, број примерака публикације (тираж).

**Избор откупљених публикација биће извршен на следећи начин:**

* предлог о избору наслова и количини публикација које ће бити откупљене за јавне библиотеке доноси стручна комисија коју образује Секретаријат (у даљем тексту: Комисија) и која ће избор вршити на основу Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе;
* избор публикација на српском језику комисија ће извршити уз консултовање јавних библиотека којима је намењен овај откуп;
* избор публикација на језицима националних мањина комисија ће извршити уз консултовање националних савета националних мањина и јавних библиотека којима је намењен овај откуп;
* комисија ће саставити и посебни списак изабраних публикација од значаја за фондове јавних библиотека које ће бити обавезно откупљене од стране издавача за сваку библиотеку која учествује у овом откупу, и на располагању за овај избор имаће до 40% од укупних средстава на свакој буџетској апропријацији намењеној за овај конкурс;
* на основу избора публикација од стране јавних библиотека са списка публикација који је сачинила комисија, као и на основу списка публикација од значаја за фондове јавних библиотека које ће бити обавезно откупљене од стране издавача, комисија доноси Образложени предлог о избору публикација, односно њихових издавача, које ће бити откупљене за потребе јавних библиотека на територији АП Војводине;
* на основу донетог Образложеног предлога о избору публикација, односно њихових издавача, које ће бити откупљене за потребе јавних библиотека на територији АП Војводине и Покрајинске скупштинске одлуке о буџету АП Војводине за 2025. годину, покрајински секретар за културу, јавно информисање и односе с верским заједницама доноси Решење о додели средстава издавачима по овом конкурсу.

**Услови конкурса**

Право учешћа на конкурсу **имају** установе културе чији је оснивач Република Србија, односно јединица локалне самоуправе са седиштем на територији АП Војводине, привредна друштва и предузетници регистровани за обављање делатности у култури са седиштем на територији АП Војводине и удружења у култури са седиштем на територији АП Војводине, која су издавачи публикација у смислу члана 2. Закона о издавању публикација („Службени гласник РС” бр. 37/91 , 53/93, 67/93, 48/94, 135/04, 101/05 - др. закон).

Право учешћа на овом конкурсу **немаjу** установе културе чији је оснивач Аутономна покрајина Војводина.

Издавач приликом подношења пријаве прилаже два обрасца:

1. један примерак Обрасца 1 за откуп публикација;
2. за сваку публикацију по један примерак Обрасца 2 за откуп публикација.

Публикације се не достављају Секретаријату.

Обрасци 1 и 2 се могу преузети на интернет страници Секретаријата - [www.kultura.vojvodina.gov.rs](http://www.kultura.vojvodina.gov.rs).

Ако суиздавачи конкуришу са истом публикацијом, а разликују се понуђене цене, комисија ће изабрати публикацију са најнижом ценом.

Ако суиздавачи конкуришу са истом публикацијом и истом ценом, све понуђене публикације биће на списку за избор публикација, односно, библиотеке ће проценити од ког издавача желе да имају публикацију.

Ако суиздавачи конкуришу са истом публикацијом и истом ценом, због могућности избора којим би се пружила неоправдана предност једном од суиздавача, комисија неће публикацију уврстити на посебни списак изабраних публикација од значаја за фондове јавних библиотека које ће бити обавезно откупљене од стране издавача за сваку библиотеку која учествује у овом откупу.

Ако два или више издавача понуде исти наслов, комисија ће изабрати публикацију која је допуњено, проширено, унапређено или критичко издање и која више испуњава издавачке и библиотечке стандарде наведене у овом конкурсу.

Приликом разматрања поновљених издања комисија ће предност дати насловима са потврђеном уметничком и научном вредношћу.

Посебна пажња ће се обратити на вредне публикације објављене на ћириличком писму као и на квалитет штампе, повеза и опреме издања.

**Откупна цена публикације**

Публикације ће се откупљивати по продајној књижарској цени умањеној за 40% књижарског рабата.

Под „продајном књижарском ценом” подразумева се продајна цена публикације у књижарама и малопродајним објектима. Обвезници ПДВ урачунавају законску пореску стопу ПДВ у продајну књижарску цену коју нуде на овом конкурсу. Цене наведене у понуди не могу се накнадно мењати.

Издавач је у обавези да приликом испоруке публикација библиотекама, уз тражене публикације,  достави библиотекама и попуњене потврде/отпремнице са назначеним насловима и бројем примерака књига које су предали библиотеци, а које библиотека оверава и враћа издавачу као доказ о пријему.

Издавач је у обавези да, као доказ о извршеној обавези, Секретаријату достави поштанске отпремнице са назначеним адресама библиотека које примају публикације, као и оверене потврде/отпремнице да је библиотека примила тражене публикације у количини која је одређена Решењем о додели средстава издавачима, и фактуру са насловима, количином и ценом испоручених публикација, уз назнаку да ли je у износ урачунат ПДВ. Фактура мора бити регистрована у Централном регистру фактура. Ако издавач није у могућности да изврши испоруку публикација у количини траженој од стране библиотека потребно је да умањи износ приказан у фактури тако да одговара броју испоручених публикација и њиховој откупној цени.

Издавач је у обавези да сноси трошкове достављања публикација библиотекама.

Издавачи подносе пријаве слањем скениране, потписане и оверене документације **у једном документу** – ПДФ и word формат, **на мејл:** **otkuppublikacija.apv@gmail.com**.

Пријаве се предају на писарници покрајинских органа управе (зграда Покрајинске владе у Новом Саду, у периоду од 9 до 14 часова) или се упућују поштом на адресу: Покрајински секретаријат за културу, јавно информисање и односе с верским заједницама, Нови Сад, Булевар Михајла Пупина 16, са назнаком: „Откуп књига”.

Конкурс се објављује у дневном листу „Дневник” и на званичном веб-сајту Секретаријата www.kultura.vojvodina.gov.rs, дана 29. јануара 2025. године.

Пријаве на Конкурс се подносе у периоду **од 30. јануара до 28. фебруара 2025. године**.

Датум предаје пошиљке овлашћеној пошти сматраће се датумом предаје пријаве по конкурсу.

Неблаговремене пријаве неће бити разматране. Уколико су пријаве непотпуне и нејасне, Секретаријат ће обавестити подносиоца на који начин да уреди пријаву, уз упозорење на правне последице ако не уреди пријаву у року који не може бити краћи од осам дана.

Резултати конкурса објављују се на веб-сајту Секретаријата www.kultura.vojvodina.gov.rs.

Додатне информациjе се могу добити у Секретаријату, сваког радног дана од 9 до 14 часова, путем телефона: 021/487 4507 и 021/457 513 и имејл-адреси: ljubomir.milanovic@vojvodina.gov.rs.

|  |
| --- |
| ПОКРАЈИНСКИ СЕКРЕТАР |
|  **Александра Ћирић Бошковић, с.р.** |